title: Komisijos įgyvendinimo reglamentas (ES) 2020/557 2020 m. balandžio 22 d. kuriuo dėl tam tikriems Moldovos Respublikos kilmės žemės ūkio produktams taikomų Sąjungos tarifinių kvotų iš dalies keičiamas Įgyvendinimo reglamentas (ES) Nr. 988/2014

text:
23.4.2020

                  LT

                  Europos Sąjungos oficialusis leidinys

                  L 128/1

         KOMISIJOS ĮGYVENDINIMO REGLAMENTAS (ES) 2020/557
         2020 m. balandžio 22 d.
         kuriuo dėl tam tikriems Moldovos Respublikos kilmės žemės ūkio produktams taikomų Sąjungos tarifinių kvotų iš dalies keičiamas Įgyvendinimo reglamentas (ES) Nr. 988/2014
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 58 straipsnio 1 dalį,
         kadangi:

                     (1)

                     2016 m. gegužės 23 d. Tarybos sprendimu (ES) 2016/839 (2) Sąjungos vardu buvo sudarytas Europos Sąjungos ir Europos atominės energijos bendrijos bei jų valstybių narių ir Moldovos Respublikos asociacijos susitarimas (3) (toliau – Susitarimas). Jis įsigaliojo 2016 m. liepos 1 d., tačiau buvo laikinai taikomas nuo 2014 m. rugsėjo 1 d.;

                     (2)

                     2014 m. rugsėjo 18 d. priimtas Komisijos įgyvendinimo reglamentas (ES) Nr. 988/2014 (4), kuriuo leidžiama pradėti naudoti Moldovos Respublikos kilmės žemės ūkio produktų Sąjungos tarifines kvotas ir numatomas jų administravimas;

                     (3)

                     2014 m. gruodžio 16 d. Asociacijos taryba Sprendimu Nr. 3/2014 (5) perdavė Asociacijos komitetui prekybos klausimais, nurodytam Susitarimo 438 straipsnio 4 dalyje, įgaliojimus atnaujinti arba iš dalies keisti tam tikrus su prekyba susijusius Susitarimo priedus;

                     (4)

                     po konsultacijų su Moldovos Respublika pagal Susitarimo 147 straipsnį Sąjunga sutiko padidinti tarifinių kvotų, taikomų Moldovos kilmės valgomosioms vynuogėms ir slyvoms, dydį ir nustatyti naują vyšnioms taikomą tarifinę kvotą (6). Todėl Asociacijos komitetas prekybos klausimais priėmė Sprendimą Nr. 1/2020, kuriuo atnaujinamas Susitarimo XV priedas (7);

                     (5)

                     įsigaliojus Sąjungos muitinės kodeksui ir jo įgyvendinimo bei deleguotiesiems aktams, Komisija tarifines kvotas administruoja chronologine tvarka pagal išleidimo į laisvą apyvartą muitinės deklaracijų priėmimo datą, vadovaudamasi Komisijos įgyvendinimo reglamentu (ES) 2015/2447 (8) nustatytomis tarifinių kvotų valdymo taisyklėmis;

                     (6)

                     todėl Įgyvendinimo reglamentas (ES) Nr. 988/2014 turėtų būti atitinkamai iš dalies pakeistas;

                     (7)

                     ES ir Moldovos Asociacijos komiteto prekybos klausimais Sprendimas Nr. 1/2020 įsigaliojo 2020 m. sausio 23 d. Siekiant užtikrinti, kad šio reglamento priede nustatytos kvotos būtų administruojamos veiksmingai ir taikomos laiku, šis reglamentas turėtų būti taikomas nuo minėtos datos;

                     (8)

                     šiame reglamente nustatytos priemonės atitinka Muitinės kodekso komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Įgyvendinimo reglamentas (ES) Nr. 988/2014 iš dalies keičiamas taip:

                        1)

                        4 straipsnis pakeičiamas taip:

                           „4 straipsnis
                           Šio reglamento priede nustatytos tarifinės kvotos administruojamos pagal Komisijos įgyvendinimo reglamento (ES) 2015/2447 49–54 straipsnius (*1).

                           (*1)  2015 m. lapkričio 24 d. Komisijos įgyvendinimo reglamentas (ES) 2015/2447, kuriuo nustatomos išsamios tam tikrų Europos Parlamento ir Tarybos reglamento (ES) Nr. 952/2013, kuriuo nustatomas Sąjungos muitinės kodeksas, nuostatų įgyvendinimo taisyklės (OL L 343, 2015 12 29, p. 558).“;"

                        (2)

                        priedas pakeičiamas šio reglamento priedo tekstu.

            2 straipsnis
            Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
            Jis taikomas nuo 2020 m. sausio 23 d.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. balandžio 22 d.

                  Komisijos vardu

                  Pirmininkė

               Ursula VON DER LEYEN

            (1)  OL L 269, 2013 10 10, p. 1.

            (2)  2016 m. gegužės 23 d. Tarybos sprendimas (ES) 2016/839 dėl Europos Sąjungos ir Europos atominės energijos bendrijos bei jų valstybių narių ir Moldovos Respublikos asociacijos susitarimo sudarymo Europos Sąjungos vardu (OL L 141, 2016 5 28, p. 28).

            (3)  OL L 260, 2014 8 30, p. 4.

            (4)  2014 m. rugsėjo 18 d. Komisijos įgyvendinimo reglamentas (ES) Nr. 988/2014, kuriuo leidžiama pradėti naudoti Moldovos Respublikos kilmės žemės ūkio produktų Sąjungos tarifines kvotas ir numatomas jų administravimas (OL L 278, 2014 9 20, p. 12).

            (5)  2014 m. gruodžio 16 d. ES ir Moldovos Respublikos asociacijos tarybos sprendimas Nr. 3/2014 dėl tam tikrų Asociacijos tarybos įgaliojimų perdavimo Asociacijos komitetui prekybos klausimais (OL L 110, 2015 4 29, p. 40).

            (6)  2019 m. gruodžio 19 d. Tarybos sprendimas (ES) 2019/2245 dėl pozicijos, kurios Europos Sąjungos vardu turi būti laikomasi Europos Sąjungos ir Europos atominės energijos bendrijos bei jų valstybių narių ir Moldovos Respublikos asociacijos susitarimu įsteigtame Asociacijos komitete prekybos klausimais, kiek tai susiję su susitarimo XV priedo (Muitų panaikinimas) atnaujinimu (OL L 336, 2019 12 30, p. 283).

            (7)  2020 m. sausio 23 d. ES ir Moldovos Respublikos Asociacijos komiteto prekybos klausimais Sprendimas Nr. 1/2020 dėl Europos Sąjungos ir Europos atominės energijos bendrijos bei jų valstybių narių ir Moldovos Respublikos asociacijos susitarimo XV priedo (Muitų panaikinimas) atnaujinimo (OL L 34, 2020 2 6, p. 52).

            (8)  2015 m. lapkričio 24 d. Komisijos įgyvendinimo reglamentas (ES) 2015/2447, kuriuo nustatomos išsamios tam tikrų Europos Parlamento ir Tarybos reglamento (ES) Nr. 952/2013, kuriuo nustatomas Sąjungos muitinės kodeksas, nuostatų įgyvendinimo taisyklės (OL L 343, 2015 12 29, p. 558).

            PRIEDAS

                     „PRIEDAS
                     Nepaisant Kombinuotosios nomenklatūros aiškinimo taisyklių laikoma, kad produktų aprašymas yra tik nurodomojo pobūdžio. Lengvatų sistemos aprėptis, atsižvelgiant į šį priedą, nustatoma pagal šio reglamento priėmimo metu galiojančius KN kodus.

                                 Eilės Nr.

                                 KN kodas

                                 Prekių aprašymas

                                 Kvotos laikotarpis

                                 Metinės kvotos dydis
                                 (neto masė tonomis, jei nenurodyta kitaip)

                                 09.6800

                                 0702 00 00

                                 Pomidorai, švieži arba atšaldyti

                                 Nuo 2014 9 1 iki 2014 12 31

                                 2 000

                                 Nuo 2015 1 1 iki 2015 12 31 ir kiekvienais vėlesniais kalendoriniais metais

                                 2 000

                                 09.6801

                                 0703 20 00

                                 Valgomieji česnakai, švieži ar atšaldyti

                                 Nuo 2014 9 1 iki 2014 12 31

                                 220

                                 Nuo 2015 1 1 iki 2015 12 31 ir kiekvienais vėlesniais kalendoriniais metais

                                 220

                                 09.6802

                                 0806 10 10

                                 Valgomosios vynuogės, šviežios

                                 Nuo 2014 9 1 iki 2014 12 31

                                 10 000

                                 Nuo 2015 1 1 iki 2015 12 31 ir kiekvienais vėlesniais kalendoriniais metais iki 2019 12 31

                                 10 000

                                 Nuo 2020 1 1 iki 2020 12 31 ir kiekvienais vėlesniais kalendoriniais metais

                                 20 000

                                 09.6803

                                 0808 10 80

                                 Obuoliai, švieži (išskyrus obuolius, skirtus sidrui gaminti, palaidus, nuo rugsėjo 16 d. iki gruodžio 15 d.)

                                 Nuo 2014 9 1 iki 2014 12 31

                                 40 000

                                 Nuo 2015 1 1 iki 2015 12 31 ir kiekvienais vėlesniais kalendoriniais metais

                                 40 000

                                 09.6806

                                 0809 29 00

                                 Vyšnios (išskyrus rūgščiąsias vyšnias), šviežios

                                 Nuo 2020 1 23 iki 2020 12 31 ir kiekvienais vėlesniais kalendoriniais metais

                                 1 500

                                 09.6804

                                 0809 40 05

                                 Slyvos, šviežios

                                 Nuo 2014 9 1 iki 2014 12 31

                                 10 000

                                 Nuo 2015 1 1 iki 2015 12 31 ir kiekvienais vėlesniais kalendoriniais metais iki 2019 12 31

                                 10 000

                                 Nuo 2020 1 1 iki 2020 12 31 ir kiekvienais vėlesniais kalendoriniais metais

                                 15 000

                                 09.6805

                                 2009 61 10

                                 Nefermentuotos vynuogių sultys (įskaitant vynuogių misą), į kurias nepridėta alkoholio, kurių Brikso vertė ne didesnė kaip 30, kurių vertė didesnė kaip 18 EUR už 100 kg neto masės ir kurių sudėtyje yra pridėtojo cukraus ar kitų saldiklių arba kurių sudėtyje nėra pridėtojo cukraus ar kitų saldiklių

                                 Nuo 2014 9 1 iki 2014 12 31

                                 500

                                 Nuo 2015 1 1 iki 2015 12 31 ir kiekvienais vėlesniais kalendoriniais metais

                                 500

                                 2009 69 19

                                 Nefermentuotos vynuogių sultys (įskaitant vynuogių misą), į kurias nepridėta alkoholio, kurių Brikso vertė didesnė kaip 67, kurių vertė didesnė kaip 22 EUR už 100 kg neto masės ir kurių sudėtyje yra pridėtojo cukraus ar kitų saldiklių arba kurių sudėtyje nėra pridėtojo cukraus ar kitų saldiklių

                                 2009 69 51
                                 2009 69 59

                                 Nefermentuotos vynuogių sultys (įskaitant vynuogių misą), į kurias nepridėta alkoholio, kurių Brikso vertė didesnė kaip 30, bet ne didesnė kaip 67, kurių vertė didesnė kaip 18 EUR už 100 kg neto masės ir kurių sudėtyje yra pridėtojo cukraus ar kitų saldiklių arba kurių sudėtyje nėra pridėtojo cukraus ar kitų saldiklių

               “


title: Tarybos įgyvendinimo reglamentas (ES) 2020/562 2020 m. balandžio 23 d. kuriuo įgyvendinamas Reglamentas (ES) Nr. 401/2013 dėl ribojamųjų priemonių Mianmarui / Birmai

text:
24.4.2020

                  LT

                  Europos Sąjungos oficialusis leidinys

                  L 130/23

         TARYBOS ĮGYVENDINIMO REGLAMENTAS (ES) 2020/562
         2020 m. balandžio 23 d.
         kuriuo įgyvendinamas Reglamentas (ES) Nr. 401/2013 dėl ribojamųjų priemonių Mianmarui / Birmai
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gegužės 2 d. Tarybos reglamentą (ES) Nr. 401/2013 dėl ribojamųjų priemonių Mianmarui/Birmai, kuriuo panaikinamas Reglamentas (EB) Nr. 194/2008 (1), ypač į jo 4i straipsnį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2013 m. gegužės 2 d. Taryba priėmė Reglamentą (ES) Nr. 401/2013;

                     (2)

                     pagal Reglamento (ES) Nr. 401/2013 4i straipsnį Taryba peržiūrėjo to reglamento IV priede išvardytų asmenų ir subjektų sąrašą;

                     (3)

                     buvo gauta naujos informacijos dėl vieno į sąrašą įtraukto asmens;

                     (4)

                     todėl Reglamento (ES) Nr. 401/2013 IV priedas turėtų būti atitinkamai iš dalies pakeistas,

               PRIĖMĖ ŠĮ REGLAMENTĄ:

            1 straipsnis
            Reglamento (ES) Nr. 401/2013 IV priedas iš dalies keičiamas taip, kaip išdėstyta šio reglamento priede.

            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. balandžio 23 d.

                  Tarybos vardu

                  Pirmininkas

               G. GRLIĆ RADMAN

            (1)  OL L 121, 2013 5 3, p. 1.

            PRIEDAS
            Reglamento (ES) Nr. 401/2013 IV priede pateikto asmenų ir subjektų sąrašo 3 įrašas pakeičiamas šiuo įrašu:

                           Vardas, pavardė

                           Identifikavimo informacija

                           Priežastys

                           Įtraukimo į sąrašą data

                           „3.

                           Than Oo

                           Gimimo data: 1973 m. spalio 12 d.
                           Lytis: vyras
                           Karinis identifikavimo numeris: BC 25723

                           Iki 2018 m. gegužės mėn. brigados generolas Than Oo buvo Mianmaro ginkluotųjų pajėgų (Tatmadaw) 99-osios lengvųjų pėstininkų divizijos vadas. Tomis aplinkybėmis jis yra atsakingas už žiaurumus ir šiurkščius žmogaus teisių pažeidimus, kuriuos 2017 m. antroje pusėje 99-oji lengvųjų pėstininkų divizija įvykdė prieš rohinjus Rachinų valstijoje. Tai apima be teismo sprendimo vykdytas egzekucijas, seksualinę prievartą ir sistemingą rohinjų namų ir pastatų deginimą.

                           2018 6 25“


title: Komisijos įgyvendinimo reglamentas (ES) 2020/567 2020 m. balandžio 22 d. kuriuo dėl tipinių kainų paukštienos ir kiaušinių sektoriuose ir tipinių kiaušinių albumino kainų nustatymo iš dalies keičiamas Reglamentas (EB) Nr. 1484/95

text:
24.4.2020

                  LT

                  Europos Sąjungos oficialusis leidinys

                  L 129/5

         KOMISIJOS ĮGYVENDINIMO REGLAMENTAS (ES) 2020/567
         2020 m. balandžio 22 d.
         kuriuo dėl tipinių kainų paukštienos ir kiaušinių sektoriuose ir tipinių kiaušinių albumino kainų nustatymo iš dalies keičiamas Reglamentas (EB) Nr. 1484/95
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 183 straipsnio b punktą,
         atsižvelgdama į 2014 m. balandžio 16 d. Europos Parlamento ir Tarybos reglamentą (ES) Nr. 510/2014, kuriuo nustatoma prekybos tvarka, taikoma tam tikroms prekėms, gaunamoms perdirbant žemės ūkio produktus, ir panaikinami Tarybos reglamentai (EB) Nr. 1216/2009 ir (EB) Nr. 614/2009 (2), ypač į jo 5 straipsnio 6 dalies a punktą,
         kadangi:

                     (1)

                     Komisijos reglamentu (EB) Nr. 1484/95 (3) nustatytos išsamios papildomų importo muitų sistemos taikymo taisyklės ir paukštienos bei kiaušinių sektorių ir kiaušinių albumino tipinės kainos;

                     (2)

                     iš reguliarios duomenų, pagal kuriuos nustatomos paukštienos bei kiaušinių sektorių produktų ir kiaušinių albumino tipinės kainos, kontrolės matyti, kad reikia pakeisti kai kurių produktų importo tipines kainas, atsižvelgiant į kainų svyravimą pagal produktų kilmę;

                     (3)

                     todėl Reglamentas (EB) Nr. 1484/95 turėtų būti atitinkamai iš dalies pakeistas;

                     (4)

                     siekiant užtikrinti, kad gavus atnaujintus duomenis ši priemonė būtų taikoma kuo greičiau, šis reglamentas turėtų įsigalioti jo paskelbimo dieną,

               PRIĖMĖ ŠĮ REGLAMENTĄ:

            1 straipsnis
            Reglamento (EB) Nr. 1484/95 I priedas pakeičiamas šio reglamento priedo tekstu.

            2 straipsnis
            Šis reglamentas įsigalioja jo paskelbimo Europos Sąjungos oficialiajame leidinyje dieną.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. balandžio 22 d.

                  Komisijos vardu

                  Pirmininkės pavedimu

               Wolfgang BURTSCHER

                  Generalinis direktorius

                  Žemės ūkio ir kaimo plėtros generalinis direktoratas

            (1)  OL L 347, 2013 12 20, p. 671.

            (2)  OL L 150, 2014 5 20, p. 1.

            (3)  1995 m. birželio 28 d. Komisijos reglamentas (EB) Nr. 1484/95, nustatantis išsamias papildomų importo muitų sistemos taikymo taisykles ir papildomus importo muitus paukštienos bei kiaušinių sektoriams bei kiaušinių albuminui ir panaikinantis Reglamentą Nr. 163/67/EEB (OL L 145, 1995 6 29, p. 47).

            PRIEDAS

                     „I PRIEDAS

                                 KN kodas

                                 Prekių aprašymas

                                 Tipinė kaina
                                 (EUR / 100 kg)

                                 3 straipsnyje nurodytas užstatas
                                 (EUR / 100 kg)

                                 Kilmės šalis (1)

                                 0207 12 90

                                 Užšaldytos Gallus domesticus rūšies paukščių (vištų ir gaidžių) skerdenėlės, vadinamos „65 % viščiukas“

                                 128,7

                                 0

                                 AR

                                 0207 14 10

                                 Užšaldytos Gallus domesticus rūšies paukščių (vištų ir gaidžių) skerdenėlių dalys be kaulų

                                 212,3
                                 195,3
                                 269,6
                                 220,7

                                 26
                                 32
                                 9
                                 24

                                 AR
                                 BR
                                 CL
                                 TH

                                 1602 32 11

                                 Nevirti ir nekepti gaminiai iš Gallus domesticus rūšies paukščių (vištų ir gaidžių)

                                 192,6

                                 28

                                 BR

               “

               (1)  Šalių nomenklatūra nustatyta 2012 m. lapkričio 27 d. Komisijos reglamentu (ES) Nr. 1106/2012, kuriuo dėl šalių ir teritorijų nomenklatūros atnaujinimo įgyvendinamas Europos Parlamento ir Tarybos reglamentas (EB) Nr. 471/2009 dėl Bendrijos statistikos, susijusios su išorės prekyba su ES nepriklausančiomis šalimis (OL L 328, 2012 11 28, p. 7).


title: Komisijos įgyvendinimo reglamentas (ES) 2020/568 2020 m. balandžio 23 d. kuriuo tam tikrus gaminius leidžiama eksportuoti tik pagal eksporto leidimą

text:
24.4.2020

                  LT

                  Europos Sąjungos oficialusis leidinys

                  L 129/7

         KOMISIJOS ĮGYVENDINIMO REGLAMENTAS (ES) 2020/568
         2020 m. balandžio 23 d.
         kuriuo tam tikrus gaminius leidžiama eksportuoti tik pagal eksporto leidimą
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2015 m. kovo 11 d. Europos Parlamento ir Tarybos reglamentą (ES) 2015/479 dėl bendrų importo taisyklių (1), ypač į jo 6 straipsnį,
         kadangi:

                     (1)

                     2020 m. kovo 15 d. Komisija paskelbė Įgyvendinimo reglamentą (ES) 2020/402 (2), kuriuo tam tikrus gaminius leidžiama eksportuoti tik pagal eksporto leidimą, kaip nustatyta Reglamento (ES) 2015/479 5 straipsnyje. Tas reglamentas buvo iš dalies pakeistas 2020 m. kovo 19 d. Komisijos įgyvendinimo reglamentu (ES) 2020/426 (3);

                     (2)

                     Reglamentas (ES) 2020/402 su pakeitimais taikomas ribotą šešių savaičių laikotarpį;

                     (3)

                     kadangi COVID-19 ligos sukelta epidemiologinė krizė tęsiasi, asmeninių apsaugos priemonių (AAP), prie kurių priskiriamos apsauginės (ir chirurginės) kaukės, pirštinės, apsauginiai akiniai, veido skydeliai ir kombinezonai, paklausa Sąjungoje išlieka labai didelė ir net nuolat didėja. Dėl tam tikrų rūšių AAP paklausos jų ypač trūksta vidaus rinkoje. Dėl savo pobūdžio ir vyraujančių aplinkybių tokio tipo priemonės priskiriamos prie pagrindinių produktų, kadangi jų reikia tolesnio ligos plitimo prevencijai ir užkrėstus pacientus gydančių medicinos darbuotojų sveikatos apsaugai;

                     (4)

                     dedamos nuolatinės pastangos padėti užtikrinti skubų ir tinkamą apsaugos priemonių tiekimą visoje ES. Padidinti asmeninių apsaugos priemonių gamybos pajėgumai. Komisija užbaigė bendrą asmeninių apsaugos priemonių pirkimą, kuriame dalyvavo 25 valstybės narės. Šios iniciatyvos duoda rezultatų ir planuojama, kad priemonės bus pateiktos praėjus dviem savaitėms po to, kai valstybės narės pasirašys sutartis su konkurso laimėtojais;

                     (5)

                     remdamasi Sąjungos civilinės saugos mechanizmu (UCPM) Europos Komisija nusprendė kaupti medicinos priemonių, kaip antai dirbtinės plaučių ventiliacijos aparatų ir apsaugos kaukių, strategines „rescEU“ atsargas, kad padėtų ES šalims COVID-19 pandemijos aplinkybėmis. Visos šios atsargos finansuojamos Komisijos tiesioginėmis dotacijomis ir bus laikomos vienoje ar keliose valstybėse narėse;

                     (6)

                     Komisija taip įsteigė koordinavimo mechanizmą, taip pat skirtą AAP, kurio tikslas – koordinuoti pastangas suderinti pasiūlą ir paklausą ES ir lengvinti tinkamą vidaus rinkos veikimą;

                     (7)

                     nepaisant šių veiksmų ir atsižvelgiant į padidėjusius AAP poreikius Sąjungoje, pasiūla ir paklausa ES vis dar nesutampa ir visų pirma trūksta tam tikrų rūšių AAP, gyvybiškai svarbių ligos plitimo prevencijai;

                     (8)

                     atsižvelgiant į šias pastangas įveikti kritinę padėtį, susijusią su tam tikrų rūšių AAP trūkumu Sąjungoje, reikia imtis papildomų priemonių siekiant padėti panaikinti AAP trūkumą ir užkirsti jam kelią ateityje;

                     (9)

                     šios priemonės, kuriomis siekiama apsaugoti sveikatą ir daryti poveikį prekybai, turėtų būti tikslinės, proporcingos, skaidrios ir laikinos;

                     (10)

                     kovo 26 d. Europos Vadovų Tarybos nariai bendrame pareiškime pabrėžė, kad priėmus sprendimą dėl AAP eksporto leidimo turėtų būti visiškai ir faktiškai panaikinti visų formų vidaus draudimai ar apribojimai;

                     (11)

                     Sąjunga neketina riboti eksporto daugiau nei tikrai būtina, be to, šios pasaulinės pandemijos aplinkybėmis ji nori laikytis tarptautinio solidarumo principo. Todėl Sąjungos priemonės turėtų būti proporcingos ir jomis turėtų būti užtikrinta, kad eksportuoti ir toliau būtų leidžiama, iš anksto gavus leidimą. Tuo tikslu valstybės narės turėtų suteikti eksporto leidimus esant konkrečioms aplinkybėms, kai atitinkama siunta nekelia grėsmės faktiniam AAP poreikiui Sąjungoje ir ja patenkinamas teisėtas poreikis naudoti jas oficialioms arba profesinėms medicininėms reikmėms trečiojoje šalyje. Atitinkamai valstybės narės neturėtų suteikti leidimo eksportui, kuris sukeltų spekuliacinių iškraipymų ir kuriuo ypač svarbias priemones galėtų kaupti subjektai, kuriems objektyviai nelabai jų reikia arba iš viso nereikia;

                     (12)

                     eksporto leidimų sistema turėtų būti ištaisomas ypač svarbių produktų trūkumas Sąjungos viduje, arba tokiai padėčiai užkertamas kelias. Pagrindinis šios sistemos tikslas – apsaugoti Sąjungos visuomenės sveikatą;

                     (13)

                     dėl leidimų administracinių sąlygų galiojant šiai laikinajai sistemai turėtų spręsti pačios valstybės narės;

                     (14)

                     laikydamosi tarptautinio solidarumo principo valstybės narės turėtų leisti eksportą, kad būtų galima tiekti būtiniausias priemones, kai teikiama humanitarinė pagalba;

                     (15)

                     valstybės narės turėtų teigiamai vertinti galimybes suteikti leidimus, kai eksportas skirtas valstybės, viešosioms įstaigoms ir kitoms viešosios teisės reglamentuojamoms įstaigoms, atsakingoms už AAP skirstymą ar teikimą asmenims, nukentėjusiems arba galintiems nukentėti nuo COVID-19 arba dalyvaujantiems kovojant su COVID-19 protrūkiu;

                     (16)

                     leidimai turėtų būti suteikiami tik su sąlyga, kad eksporto apimtis nėra tokia, kad dėl jos kiltų pavojus AAP prieinamumui atitinkamos valstybės narės rinkoje arba kitose Sąjungos teritorijos vietose, siekiant šio reglamento tikslo. Šiuo tikslu prieš suteikdamos tokį leidimą valstybės narės turėtų kreiptis į Komisijos įsteigtą koordinavimo mechanizmą. Valstybės narės neprivalo kreiptis į koordinavimo mechanizmą, jei prašoma leidimo tiekti būtiniausias priemones, kai teikiama humanitarinė pagalba;

                     (17)

                     spręsdamos, ar suteikti eksporto leidimą, valstybės narės taip pat turėtų atsižvelgti į tiekimo įsipareigojimus pagal bendrus Sąjungos ir valstybių narių viešuosius pirkimus ar „rescEU“, paramą Pasaulio sveikatos organizacijos (PSO) veiklai, paramą ES lygmeniu koordinuojamiems atsakomiesiems veiksmams dėl krizinių situacijų ar trečiųjų šalių ar tarptautinių organizacijų pagalbos prašymus;

                     (18)

                     taip pat reikėtų atsižvelgti į atitinkamų produktų rinkos sąsajas (Sąjungos muitų teritorijos dalių ir kitų šalių ar teritorijų), susiformavusias dėl susitarimų, kuriais nustatoma laisvosios prekybos erdvė, ar dėl kitų priežasčių, pvz., geografinio artumo ar istorinių ryšių. Atitinkamai būtų nenaudinga sutrikdyti pagal tokius susitarimus ar pan. sukurtas glaudžiai susietas vertės grandines ir platinimo tinklus, ypač su kaimyninėmis šalimis ir ekonomikomis;

                     (19)

                     šis reglamentas turėtų būti taikomas tam tikrų rūšių AAP. Siekiant užtikrinti nuoseklumą, tų rūšių AAP, kurioms turi būti taikoma šiuo reglamentu nustatoma leidimų sistema, aprašymas turėtų būti suderintas su atitinkamomis priemonių, perkamų pagal bendrą pirkimą, kurį atliekant nustatyti konkretūs Sąjungos poreikiai, specifikacijomis. KN kodai turėtų būti nurodyti tik informacijai;

                     (20)

                     koordinavimo mechanizmo tikslas – užtikrinti tinkamą tiekimą, kad būtų patenkinta visų rūšių AAP paklausa Sąjungos rinkoje. Tuo remiantis gali prireikti peržiūrėti I priedo taikymo sritį ir gaminius, kuriems taikomas šis reglamentas. Taikymo srities peržiūra turėtų būti grindžiama nuolatiniu ypač svarbių priemonių, susijusių su kova su COVID-19, poreikių ir jų galimo trūkumo vertinimu. Reikėtų skirti ypač daug dėmesio gaminiams, kuriems taikomas bendras pirkimas, ir kurių prašoma pagal Sąjungos civilinės saugos mechanizmą, kaip antai kitų rūšių AAP, dirbtinės plaučių ventiliacijos aparatams ir laboratoriniams gaminiams (tyrimų rinkiniams);

                     (21)

                     medicininių ir asmeninių apsaugos priemonių bendroji rinka yra labai susieta su teritorijomis už Sąjungos ribų, kaip ir jos gamybos vertės grandinės ir platinimo tinklai. Tai ypač aktualu Europos laisvosios prekybos asociacijos valstybėms narėms ir Vakarų Balkanams, visapusiškai besiintegruojantiems su Sąjunga. Dėl glaudžių gamybos vertės grandinių ir platinimo tinklų sąsajų būtų nenaudinga taikyti eksporto leidimų sistemos reikalavimo tam tikrų asmeninių apsaugos priemonių eksportui į šias šalis, kai šios priemonės yra būtinos tolesnio ligos plitimo prevencijai ir užkrėstus pacientus gydančių medicinos darbuotojų sveikatos apsaugai. Todėl tikslinga šio reglamento netaikyti šioms šalims;

                     (22)

                     taip pat tikslinga netaikyti eksporto leidimų reikalavimo Sutarties II priede išvardytoms užjūrio šalims ir teritorijoms, Farerų Saloms, Andorai, San Marinui, Vatikanui ir Gibraltarui, kadangi jie ypač priklauso atitinkamai nuo valstybių narių, su kuriomis yra susiję, miestų tiekimo grandinių arba kaimyninių valstybių narių tiekimo grandinių;

                     (23)

                     šis reglamentas turėtų būti taikomas Sąjungos prekių eksportui iš Sąjungos muitų teritorijos. Todėl tai muitų teritorijai priklausančioms šalims nėra poreikio nustatyti išimties, kad jos galėtų gauti neribotas siuntas iš Sąjungos. Tai visų pirma pasakytina apie Monako Kunigaikštystę (4). Be to, valstybių narių teritorijoms, nepriklausančioms Sąjungos muitų teritorijai, eksporto leidimų reikalavimas neturėtų būti taikomas ir joms atitinkamai neturėtų būti taikomas šis reglamentas. Tai taikoma Biuzingeno, Helgolando, Livinjo, Seutos ir Meliljos teritorijoms. Taip pat šis reglamentas neturėtų būti taikomas eksportui į valstybės narės kontinentinį šelfą arba išskirtinę ekonominę zoną, valstybės narės deklaruotą pagal UNCLOS;

                     (24)

                     šiame reglamente numatytos priemonės neturėtų būti taikomas ES valstybių narių tarpusavio prekybai. Remiantis Susitarimo dėl išstojimo 127 straipsnio 3 dalimi, pereinamuoju laikotarpiu Jungtinė Didžiosios Britanijos ir Šiaurės Airijos Karalystė turi būti laikoma valstybe nare, ne trečiąja šalimi;

                     (25)

                     kai kurios iš minėtų šalių šiuo metu tebetaiko asmeninių apsaugos priemonių eksporto apribojimus;

                     (26)

                     kad nebūtų trukdoma siekti Įgyvendinimo reglamento (ES) 2020/402 tikslo, šalių ir teritorijų, kurioms bus netaikoma eksporto leidimų sistema, valdžios institucijos turėtų suteikti tinkamų garantijų, kad jos kontroliuos susijusių produktų eksportą. Komisija turėtų atidžiai stebėti šį aspektą;

                     (27)

                     siekdamos neapsunkinti šio reglamento tikslo įgyvendinimo, šalių ir teritorijų, kurioms netaikoma sistema, valdžios institucijos turėtų sudaryti sąlygas tokiam eksportui į Sąjungą;

                     (28)

                     siekdamos reguliariai vertinti padėtį ir užtikrinti skaidrumą bei nuoseklumą, valstybės narės turėtų pranešti Komisijai apie savo teigiamus arba neigiamus sprendimus dėl eksporto leidimų. Komisija turėtų reguliariai viešai skelbti šią informaciją, tinkamai atsižvelgusi į jos konfidencialų pobūdį;

                     (29)

                     išankstinio leidimo reikalavimai yra išimtiniai, turėtų būti tiksliniai ir riboto galiojimo. Siekiant, kad priemonės nebūtų taikomos ilgiau nei būtina, jos turėtų būti taikomos 30 dienų. Remdamasi COVID-19 ligos plitimo ir pasiūlos bei paklausos atitikties raida, Komisija turėtų reguliariai peržiūrėti padėtį ir apsvarstyti poreikį prireikus sutrumpinti arba pratęsti priemonių galiojimą;

                     (30)

                     šiame reglamente nustatytos priemonės atitinka pagal Reglamento (ES) 2015/479 3 straipsnio 1 dalį įsteigto komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Terminų apibrėžtys
            Šiame reglamente:

                        1)

                        eksportas – eksporto procedūra, kaip apibrėžta Reglamento (ES) Nr. 952/2013 269 straipsnyje;

                        2)

                        Europos Sąjungos muitų teritorija – teritorija, kaip apibrėžta Reglamento (ES) Nr. 952/2013 4 straipsnyje.

            2 straipsnis
            Eksporto leidimas

               1.   Norint eksportuoti I priede išvardytas tam tikrų rūšių AAP, nepriklausomai nuo to, ar jos yra Sąjungos kilmės, ar ne, reikalaujama eksporto leidimo, surašyto pagal II priede pateiktą formą. Šis leidimas taikomas tik Sąjungos prekėms (5) ir jo nereikalaujama dėl ne Sąjungos prekių. Jį suteikia valstybės narės, kurioje yra įsisteigęs eksportuotojas, kompetentingos institucijos ir jis išduodamas raštu arba elektroninėmis priemonėmis.

               2.   Eksporto leidimo reikalavimas taikomas visam eksportui ir šis leidimas pateikiamas, kai prekės deklaruojamos eksportui ir ne vėliau kaip jas išleidžiant.

               3.   Be galiojančio eksporto leidimo šias prekes draudžiama eksportuoti.

               4.   1 ir 2 dalyse nustatytos priemonės netaikomos eksportui į Albanijos Respubliką, Andorą, Bosniją ir Hercegoviną, Farerų Salas, Gibraltarą, Islandijos Respubliką, Kosovą (6), Lichtenšteino Kunigaikštystę, Juodkalniją, Norvegijos Karalystę, Šiaurės Makedonijos Respubliką, San Marino Respubliką, Serbiją, Šveicarijos Konfederaciją, Vatikano Miesto Valstybę ir Sutarties II priede išvardytas užjūrio šalis ir teritorijas. Tai taip pat taikoma eksportui į Biuzingeną, Helgolandą, Livinją, Seutą ir Melilją.

               5.   1 ir 2 dalyse nustatytos priemonės netaikomos eksportui į objektus valstybės narės kontinentiniame šelfe arba išskirtinėje ekonominėje zonoje, valstybės narės deklaruotoje pagal UNCLOS.

               6.   Laikydamosi solidarumo principo valstybės narės leidžia eksportuoti prekes naudojimui trečiosiose šalyse, kad būtų galima tiekti būtiniausias priemones, kai teikiama humanitarinė pagalba. Valstybės narės išnagrinėja eksporto leidimų paraiškas skubos tvarka – kuo greičiau ir ne ilgiau nei per 2 darbo dienas nuo tos dienos, kurią kompetentingoms institucijoms buvo pateikta visa reikiama informacija.

               7.   Valstybės narės turėtų teigiamai vertinti galimybes suteikti leidimus, kai eksportas skirtas valstybės, viešosioms įstaigoms ir kitoms viešosios teisės reglamentuojamoms įstaigoms, atsakingoms už AAP skirstymą ar teikimą asmenims, nukentėjusiems arba galintiems nukentėti nuo COVID-19 arba dalyvaujantiems kovojant su COVID-19 protrūkiu. Šie leidimai turėtų būti suteikiami tik su sąlyga, kad eksporto apimtis nėra tokia, kad dėl jos kiltų pavojus I priede išvardytų AAP prieinamumui atitinkamos valstybės narės rinkoje arba kitose Sąjungos teritorijos vietose. Šiuo tikslu valstybės narės apie tai praneša Komisijai prieš suteikdamos tokį leidimą e. pašto adresu SG-CCH@ec.europa.eu. Komisija pateikia nuomonę per 48 valandas po to, kai jai buvo pranešta.

            3 straipsnis
            Procedūriniai aspektai

               1.   Jei I priede išvardytos AAP yra vienoje ar daugiau valstybių narių, išskyrus tą, kurioje pateikta paraiška eksporto leidimui gauti, šis faktas nurodomas paraiškoje. Valstybės narės, kuriai pateikta eksporto leidimo paraiška, kompetentingos institucijos nedelsdamos konsultuojasi su valstybės (-ių) narės (-ių), kurioje (-ose) yra prekė, kompetentingomis institucijomis ir pateikia susijusią informaciją. Valstybė (-s) narė (-s), į kurią (-as) kreiptasi konsultacijų, kuo greičiau ir ne vėliau kaip per penkias darbo dienas praneša apie bet kokius prieštaravimus dėl tokio leidimo suteikimo ir valstybė narė, kuriai pateikta paraiška, privalo jų paisyti.

               2.   Valstybės narės išnagrinėja eksporto leidimų paraiškas kuo greičiau ir sprendimą paskelbia ne vėliau nei per penkias darbo dienas nuo tos dienos, kurią kompetentingoms institucijoms buvo pateikta visa reikiama informacija. Išimtinėmis aplinkybėmis ir dėl tinkamai pagrįstų priežasčių tas laikotarpis gali būti pratęstas dar 5 darbo dienomis.

               3.   Spręsdamos, ar suteikti eksporto leidimą pagal šį reglamentą, valstybės narės atsižvelgia į visus svarbius aspektus, įskaitant, kai tinkama, ar eksportu, inter alia, padedama:

                           —

                           vykdyti tiekimo įsipareigojimus pagal bendro pirkimo procedūrą pagal Europos Parlamento ir Tarybos sprendimo Nr. 1082/2013/ES (7) 5 straipsnį,

                           —

                           remti medicininių atsako priemonių arba asmeninių apsaugos priemonių, skirtų kovai su didelėmis tarpvalstybinio pobūdžio grėsmėmis sveikatai, kaip nurodyta Komisijos įgyvendinimo sprendime (ES) 2019/570 (8), kaupimą „rescEU“ atsargoms,

                           —

                           reaguoti į pagalbos prašymus, pateiktus UPCM (Sąjungos civilinės saugos mechanizmui) ir tvarkomus pagal šį mechanizmą, ir remti suderintus paramos veiksmus, koordinuojamus pasitelkiant integruotą politinio atsako į krizes mechanizmą (IPCR) arba Komisijos ar kitų Sąjungos institucijų,

                           —

                           remti užsienyje veikiančių paramos organizacijų, kurioms taikoma apsauga pagal Ženevos konvenciją, įstatymais nustatytą veiklą, jei ji netrukdo veikti kaip nacionalinei paramos organizacijai,

                           —

                           remti Pasaulio sveikatos organizacijos Pasaulinio įspėjimo apie ligų protrūkius ir reagavimo į juos tinklo (GOARN) veiklą,

                           —

                           aprūpinti ES valstybių narių užsienio operacijas, įskaitant karines operacijas, tarptautines policijos misijas ir (arba) civilines tarptautines taikos palaikymo misijas,

                           —

                           aprūpinti Sąjungos ir valstybių narių delegacijas užsienyje.

               4.   Valstybės narės gali atsižvelgti į kitus aspektus, kaip antai susijusių gaminių rinkos integracijos laipsnį, pasiektą pagal susitarimus, kuriais sukuriama laisvosios prekybos su šalimi, į kurią ketinama eksportuoti, erdvė, taip pat geografinį artumą.

               5.   Spręsdamos, ar suteikti eksporto leidimą, valstybės narės užtikrina, kad Sąjungoje būtų tinkama ir paklausą patenkinanti I priede išvardytų AAP pasiūla. Todėl eksporto leidimai gali būti suteikiami tik su sąlyga, kad dėl siuntos nekyla pavojus šių prekių prieinamumui atitinkamos valstybės narės rinkoje arba kitose Sąjungos teritorijos vietose. Siekdamos kuo geriau įvertinti padėtį, valstybės narės informuoja Komisiją šiuo e. pašto adresu: SG-CCH@ec.europa.eu, visų pirma tais atvejais, kai dėl planuojamos eksporto apimties gali susiformuoti trūkumas.

               6.   Komisija pateikia nuomonę per 48 valandas nuo prašymo gavimo.

               7.   Valstybės narės gali nuspręsti eksporto leidimo paraiškų nagrinėjimui naudoti elektroninius dokumentus.

            4 straipsnis
            Pranešimai

               1.   Valstybės narės nedelsdamos praneša Komisijai apie išduotus leidimus ir atmestas paraiškas.

               2.   Šiuose pranešimuose pateikiama ši informacija:

                           a)

                           kompetentingos institucijos pavadinimas ir kontaktiniai duomenys;

                           b)

                           eksportuotojo tapatybė;

                           c)

                           paskirties šalis;

                           d)

                           galutinis gavėjas;

                           e)

                           sutikimas išduoti eksporto leidimą arba ne;

                           f)

                           prekės kodas;

                           g)

                           kiekis;

                           h)

                           prekių matavimo vienetas ir aprašymas.

                     Pranešimas pateikiamas elektroniniu būdu šiuo adresu: TRADE-EXPORTAUTHORISATIONPPE@ec.europa.eu.

               3.   Komisija viešai skelbia šią informaciją apie suteiktus leidimus ir atmestas paraiškas, tinkamai atsižvelgusi į pateiktų duomenų konfidencialumą.

            5 straipsnis
            Peržiūros nuostata
            Komisija stebi padėtį ir, jei reikia, greitai peržiūri šio reglamento taikymo laikotarpį ir jo taikymo gaminiams aprėptį, atsižvelgdama į COVID-19 ligos sukeltos epidemiologinės krizės raidą ir pasiūlos bei paklausos Sąjungos rinkoje tinkamumą.

            6 straipsnis
            Baigiamosios nuostatos
            Šis reglamentas įsigalioja 2020 m. balandžio 26 d. Jis taikomas 30 dienų.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. balandžio 23 d.

                  Komisijos vardu

                  Pirmininkė

               Ursula VON DER LEYEN

            (1)  OL L 83, 2015 3 27, p. 34.

            (2)  2020 m. kovo 14 d. Komisijos įgyvendinimo reglamentas (ES) 2020/402, kuriuo tam tikrus gaminius leidžiama eksportuoti tik pagal eksporto leidimą (OL L 77 I, 2020 3 15, p. 1).

            (3)  2020 m. kovo 19 d. Komisijos įgyvendinimo reglamentas (ES) 2020/426, kuriuo iš dalies keičiamas Komisijos įgyvendinimo reglamentas (ES) 2020/402, kuriuo tam tikrus gaminius leidžiama eksportuoti tik pagal eksporto leidimą (OL L 84 I, 2020 3 20, p. 1).

            (4)  Žr. 2013 m. spalio 9 d. Europos Parlamento ir Tarybos reglamento (ES) Nr. 952/2013, kuriuo nustatomas Sąjungos muitinės kodeksas (OL L 269, 2013 10 10, p. 1), 4 straipsnio 2 dalies a punktą.

            (5)  Dėl sandorių, kuriems netaikomos nuostatos, žr. 2013 m. spalio 9 d. Europos Parlamento ir Tarybos reglamento (ES) Nr. 952/2013, kuriuo nustatomas Sąjungos muitinės kodeksas (su pakeitimais) (OL L 269, 2013 10 10, p. 1), 269 straipsnio 2 dalį.

            (6)  Šis pavadinimas nekeičia pozicijų dėl statuso ir atitinka JT ST rezoliuciją 1244/1999 bei Tarptautinio Teisingumo Teismo nuomonę dėl Kosovo nepriklausomybės deklaracijos.

            (7)  2013 m. spalio 22 d. Europos Parlamento ir Tarybos sprendimas Nr. 1082/2013/ES dėl didelių tarpvalstybinio pobūdžio grėsmių sveikatai, kuriuo panaikinamas Sprendimas Nr. 2119/98/EB (OL L 293, 2013 11 5, p. 1).

            (8)  2019 m. balandžio 8 d. Komisijos įgyvendinimo sprendimas (ES) 2019/570, kuriuo nustatomos Europos Parlamento ir Tarybos sprendimo Nr. 1313/2013/ES įgyvendinimo taisyklės dėl „rescEU“ pajėgumų ir iš dalies keičiamas Komisijos įgyvendinimo sprendimas 2014/762/ES (OL L 99, 2019 4 10, p. 41).

            I PRIEDAS

               Apsaugos priemonės

            Šiame priede išvardytos priemonės atitinka Europos Parlamento ir Tarybos reglamento (ES) 2016/425 (1) arba Tarybos direktyvos 93/42/EEB (2) nuostatas (I klasės medicinos priemonės).

                        Kategorija

                        Aprašymas

                        KN kodai

                        Apsauginiai akiniai ir skydeliai

                                    —

                                    Apsauga nuo potencialiai infekcinės medžiagos

                                    —

                                    Apgaubia akis ir veido dalį aplink akis

                                    —

                                    Suderinami su skirtingų modelių filtruojančio antveidžio (FFP) kaukėmis ir veido kaukėmis

                                    —

                                    Permatomas lęšis

                                    —

                                    Daugkartinio naudojimo (gali būti valomi ir dezinfekuojami) arba vienkartiniai

                                    —

                                    Gali sandariai priglusti prie veido odos

                        ex 9004 90 10
                        ex 9004 90 90

                        Burnos ir nosies apsaugos priemonės

                                    —

                                    Kaukės, skirtos apsaugoti dėvintį asmenį nuo potencialiai infekcinės medžiagos arba užkirsti kelią tokios medžiagos plitimui nuo ją dėvinčio asmens

                                    —

                                    Daugkartinio naudojimo (gali būti valomos ir dezinfekuojamos) arba vienkartinės

                                    —

                                    Gali būti su veido skydeliu

                                    —

                                    Su keičiamu filtru arba be jo

                        ex 6307 90 98
                        ex 9020 00 00

                        Apsauginiai drabužiai

                                    —

                                    Nesterilūs drabužiai (pvz., chalatai, kostiumai), skirti apsaugoti dėvintį asmenį nuo potencialiai infekcinės medžiagos arba užkirsti kelią tokios medžiagos plitimui nuo ją dėvinčio asmens

                                    —

                                    Daugkartinio naudojimo (gali būti valomi ir dezinfekuojami) arba vienkartiniai

                        ex 3926 20 00
                        ex 4015 90 00
                        ex 6113 00
                        ex  6114
                        ex 6210 10 10
                        6210 10 92
                        ex 6210 10 98
                        ex 6210 20 00
                        ex 6210 30 00
                        ex 6210 40 00
                        ex 6210 50 00
                        ex 6211 32 10
                        ex 6211 32 90
                        ex 6211 33 10
                        ex 6211 33 90
                        ex 6211 39 00
                        ex 6211 42 10
                        ex 6211 42 90
                        ex 6211 43 10
                        ex 6211 43 90
                        ex 6211 49 00
                        ex 9020 00 00

               (1)  2016 m. kovo 9 d. Europos Parlamento ir Tarybos reglamentas (ES) 2016/425 dėl asmeninių apsaugos priemonių, kuriuo panaikinama Tarybos direktyva 89/686/EEB (OL L 81, 2016 3 31, p. 51).

               (2)  1993 m. birželio 14 d. Tarybos direktyva 93/42/EEB dėl medicinos prietaisų (OL L 69, 1993 7 12, p. 1).

            II PRIEDAS

               2 straipsnyje nurodyta eksporto leidimo paraiška

            Suteikdamos eksporto leidimus, valstybės narės stengsis užtikrinti, kad išduotoje formoje aiškiai matytųsi leidimo pobūdis. Šis eksporto leidimas galioja visose Europos Sąjungos valstybėse narėse iki jo galiojimo pabaigos dienos.

                        EUROPOS SĄJUNGA

                        Asmeninių apsaugos priemonių eksportas (Reglamentas (ES) 2020/568)

                                    1.

                                    Eksportuotojas

                                       (EORI kodas, jei taikoma)

                                    2.

                                    Leidimo numeris

                                    3.

                                    Galioja iki

                                    4.

                                    Išduodančioji institucija

                                    5.

                                    Paskirties šalis

                                    6.

                                    Galutinis gavėjas

                                    6a.

                                    Ar eksportuojamomis prekėmis padedama siekti vieno iš 3 straipsnyje nurodytų tikslų arba siekiama sudaryti sąlygas tiekti būtiniausias priemones, kai teikiama humanitarinė pagalba, kaip nustatyta 2 straipsnio 6 dalyje?

                                    7.

                                    Prekės kodas

                                    8.

                                    Kiekis

                                    9.

                                    Vienetas

                                    10.

                                    Prekės aprašymas

                                    11.

                                    Vieta

                                    7.

                                    Prekės kodas

                                    8.

                                    Kiekis

                                    9.

                                    Vienetas

                                    10.

                                    Prekės aprašymas

                                    11.

                                    Vieta

                                    7.

                                    Prekės kodas

                                    8.

                                    Kiekis

                                    9.

                                    Vienetas

                                    10.

                                    Prekės aprašymas

                                    11.

                                    Vieta

                                    7.

                                    Prekės kodas

                                    8.

                                    Kiekis

                                    9

                                    Vienetas

                                    10.

                                    Prekės aprašymas

                                    11.

                                    Vieta

                                    12.

                                    Parašas, vieta ir data, antspaudas

               Eksporto leidimo formos aiškinamosios pastabos

            Jei nenurodyta kitaip, privaloma užpildyti visus langelius.
            7–11 langeliai pakartoti 4 kartus, kad būtų galima prašyti leidimo 4 skirtingiems gaminiams.

                        1 langelis

                        Eksportuotojas

                        Eksportuotojo, kuriam išduodamas leidimas, visas pavadinimas/asmenvardis bei adresas ir, jei taikoma, EORI kodas.

                        2 langelis

                        Leidimo numeris

                        Eksporto leidimą išduodanti institucija įrašo leidimo numerį, sudarytą taip: XXyyyy999999. XX yra išduodančiosios valstybės narės dviraidis geonomenklatūros kodas (1), yyyy – 4 skaitmenų leidimo išdavimo metai, 999999 – XXyyyy kodo dalies atžvilgiu unikalus 6 skaitmenų kodas, priskirtas išduodančiosios institucijos.

                        3 langelis

                        Galioja iki

                        Išduodančioji institucija gali nustatyti leidimo galiojimo pabaigos datą. Ši data negali būti vėlesnė nei 30 dienų po šio reglamento įsigaliojimo.
                        Jei išduodančioji institucija nenustato galiojimo pabaigos datos, leidimas nustoja galioti ne vėliau kaip per 30 dienų nuo šio reglamento įsigaliojimo.

                        4 langelis

                        Išduodančioji institucija

                        Eksporto leidimą išdavusios valstybės narės institucijos visas pavadinimas ir adresas.

                        5 langelis

                        Paskirties šalis

                        Prekių, dėl kurių išduodamas leidimas, paskirties šalies dviraidis geonomenklatūros kodas.

                        6 langelis

                        Galutinis gavėjas

                        Prekių galutinio gavėjo visas pavadinimas/asmenvardis, jei žinomas išduodant leidimą, ir, jei taikoma, EORI kodas. Jei išduodant leidimą galutinis gavėjas nežinomas, šis laukelis paliekamas tuščias.

                        6a langelis

                        Ar eksportuojamomis prekėmis padedama siekti vieno iš 3 straipsnyje nurodytų tikslų arba siekiama sudaryti sąlygas tiekti būtiniausias priemones, kai teikiama humanitarinė pagalba, kaip nustatyta 2 straipsnio 6 dalyje?

                        Jei eksportuojamomis prekėmis padedama siekti vieno iš 3 straipsnyje nurodytų tikslų arba siekiama sudaryti sąlygas tiekti būtiniausias priemones, kai teikiama humanitarinė pagalba, kaip nustatyta 2 straipsnio 6 dalyje, tai turėtų būti nurodyta.

                        7 langelis

                        Prekės kodas

                        Suderintos sistemos arba Kombinuotosios nomenklatūros (2) skaitinis kodas, pagal kurį išduodant leidimą klasifikuojamos eksportuojamos prekės.

                        8 langelis

                        Kiekis

                        Prekių kiekis, matuojamas 9 langelyje nurodytais vienetais.

                        9 langelis

                        Vienetas

                        Matavimo vienetas, kuriuo išreikštas 8 langelyje nurodytas kiekis. Prekėms, kurios skaičiuojamos vienetais (pvz., kaukėms), naudojamas vienetas „P/ST“.

                        10 langelis

                        Prekės aprašymas

                        Laisvos formos aprašymas, pakankamai tikslus, kad prekes būtų galima identifikuoti.

                        11 langelis

                        Vieta

                        Valstybės narės, kurioje yra prekės, geonomenklatūros kodas. Jei prekės yra išduodančiosios institucijos valstybėje narėje, šis langelis turi būti paliktas tuščias.

                        12 langelis

                        Parašas, antspaudas, vieta ir data

                        Išduodančiosios institucijos parašas ir antspaudas. Leidimo išdavimo vieta ir data.

               (1)  2012 m. lapkričio 27 d. Komisijos reglamentas (ES) Nr. 1106/2012, kuriuo dėl šalių ir teritorijų nomenklatūros atnaujinimo įgyvendinamas Europos Parlamento ir Tarybos reglamentas (EB) Nr. 471/2009 dėl Bendrijos statistikos, susijusios su išorės prekyba su ES nepriklausančiomis šalimis (OL L 328, 2012 11 28, p. 7).

               (2)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).


title: Komisijos įgyvendinimo reglamentas (ES) 2020/915 2020 m. birželio 25 d. kuriuo patvirtinamas reikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo specifikacijos pakeitimas („Riso Nano Vialone Veronese“ (SGN))

text:
2.7.2020

                  LT

                  Europos Sąjungos oficialusis leidinys

                  L 209/5

         KOMISIJOS ĮGYVENDINIMO REGLAMENTAS (ES) 2020/915
         2020 m. birželio 25 d.
         kuriuo patvirtinamas reikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo specifikacijos pakeitimas („Riso Nano Vialone Veronese“ (SGN))
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 52 straipsnio 2 dalį,
         kadangi:

                     (1)

                     remdamasi Reglamento (ES) Nr. 1151/2012 53 straipsnio 1 dalies pirma pastraipa, Komisija išnagrinėjo Italijos pateiktą saugomos geografinės nuorodos „Riso Nano Vialone Veronese“, kuri įregistruota Komisijos reglamentu (EB) Nr. 205/2009 (2), specifikacijos pakeitimo paraišką;

                     (2)

                     remiantis Reglamento (ES) Nr. 1151/2012 53 straipsnio 2 dalies nuostatomis, šis pakeitimas yra reikšmingas, todėl pakeitimo paraišką Komisija paskelbė Europos Sąjungos oficialiajame leidinyje (3), kaip reikalaujama minėto reglamento 50 straipsnio 2 dalies a punkte;

                     (3)

                     prieštaravimo pareiškimų pagal Reglamento (ES) Nr. 1151/2012 51 straipsnį Komisija negavo, todėl šis specifikacijos pakeitimas turi būti patvirtintas,

               PRIĖMĖ ŠĮ REGLAMENTĄ:

            1 straipsnis

               Europos Sąjungos oficialiajame leidinyje paskelbtas pavadinimo „Riso Nano Vialone Veronese“ (SGN) specifikacijos pakeitimas patvirtinamas.

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. birželio 25 d.

                  Komisijos vardu

                  Pirmininkės pavedimu

               Janusz WOJCIECHOWSKI

                  Komisijos narys

            (1)  OL L 343, 2012 12 14, p. 1.

            (2)  2009 m. kovo 16 d. Komisijos reglamentas (EB) Nr. 205/2009, kuriuo patvirtinami neesminiai saugomų kilmės vietos nuorodų ir saugomų geografinių nuorodų registre įregistruoto pavadinimo specifikacijos pakeitimai (Riso Nano Vialone Veronese (SGN)) (OL L 71, 2009 3 17, p. 15).

            (3)  OL C 70, 2020 3 4, p. 33.


title: Komisijos įgyvendinimo reglamentas (ES) 2020/1156 2020 m. rugpjūčio 4 d. kuriuo galutinio antidempingo muito, nustatyto 2018 m. vasario 7 d. Komisijos įgyvendinimo reglamentu (ES) 2018/186 tam tikrų rūšių importuojamam Kinijos Liaudies Respublikos kilmės korozijai atspariam plienui, taikymas išplečiamas tam tikrų rūšių importuojamam šiek tiek pakeistam korozijai atspariam plienui

text:
5.8.2020

                  LT

                  Europos Sąjungos oficialusis leidinys

                  L 255/36

         KOMISIJOS ĮGYVENDINIMO REGLAMENTAS (ES) 2020/1156
         2020 m. rugpjūčio 4 d.
         kuriuo galutinio antidempingo muito, nustatyto 2018 m. vasario 7 d. Komisijos įgyvendinimo reglamentu (ES) 2018/186 tam tikrų rūšių importuojamam Kinijos Liaudies Respublikos kilmės korozijai atspariam plienui, taikymas išplečiamas tam tikrų rūšių importuojamam šiek tiek pakeistam korozijai atspariam plienui
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (1) (toliau – pagrindinis reglamentas), ypač į jo 13 straipsnio 3 dalį ir 14 straipsnio 5 dalį,
         kadangi:
         1.   PROCEDŪRA

         1.1.   Galiojančios priemonės

                     (1)

                     Komisija Komisijos įgyvendinimo reglamentu (ES) 2018/186 (2) (toliau – pradinis reglamentas) tam tikrų rūšių importuojamam Kinijos Liaudies Respublikos (toliau – Kinija arba KLR) kilmės korozijai atspariam plienui nustatė galutinį antidempingo muitą. Nustatyti 17,2–27,9 % individualūs antidempingo muitai. Visiems neatrinktiems bendradarbiaujantiems eksportuojantiems gamintojams, išvardytiems to reglamento priede, buvo nustatytas 26,1 % muitas, o visiems kitiems (nebendradarbiaujantiems) eksportuojantiems gamintojams – 27,9 % muitas.

                     (2)

                     Šios priemonės toliau vadinamos galiojančiomis priemonėmis, o tyrimas, po kurio pradiniu reglamentu nustatytos priemonės, toliau vadinamas pradiniu tyrimu.

               1.2.
               Ex officio inicijavimas

                     (3)

                     Komisija turėjo pakankamai įrodymų, kad galiojančių priemonių vengiama šiek tiek pakeičiant nagrinėjamąjį produktą. Tiksliau, iš 10 skaitmenų TARIC lygmens statistinių duomenų matyti, kad, nustačius galutinį antidempingo muitą, labai pasikeitė su eksportu iš Kinijos Liaudies Respublikos į Sąjungą susijusios prekybos pobūdis.

                     (4)

                     Iš įrodymų buvo galima daryti išvadą, kad šį pokytį lėmė šiek tiek pakeisto nagrinėjamojo produkto importas ir kad nebuvo jokios kitos pagrįstos priežasties ar pateisinančios ekonominės aplinkybės, išskyrus muito nustatymą, kuria būtų galima paaiškinti tokią praktiką, procesą ar veiklą.

                     (5)

                     Remiantis Komisijos turimais įrodymais nustatyta, kad galiojančių priemonių taisomasis poveikis sumažėjo ir kiekio, ir kainos požiūriu.

                     (6)

                     Komisija taip pat turėjo pakankamai įrodymų, kad šiek tiek pakeistas produktas buvo eksportuojamas dempingo kaina, palyginti su anksčiau nustatyta normaliąja verte.

                     (7)

                     Taigi pranešusi valstybėms narėms ir nustačiusi, kad yra pakankamai prima facie įrodymų, pagrindžiančių tyrimo inicijavimą pagal pagrindinio reglamento 13 straipsnio 3 dalį ir 14 straipsnio 5 dalį, Komisija nusprendė atlikti tyrimą dėl galimo galiojančių priemonių vengimo ir nustatyti reikalavimą registruoti šiek tiek pakeistą importuojamą produktą. Todėl Komisija priėmė Reglamentą (ES) 2019/1948 (3) (toliau – inicijavimo reglamentas) ir savo iniciatyva pradėjo tyrimą.

               1.3.   Nagrinėjamasis produktas ir tiriamasis produktas

                     (8)

                     Nagrinėjamasis produktas, kuriam nustatytų priemonių, kaip įtariama, vengiama, yra plokšti valcavimo produktai iš geležies arba iš legiruotojo plieno arba iš nelegiruotojo plieno; redukuoti aliuminiu; karštojo galvanizavimo būdu apvilkti ar padengti cinku ir (arba) aliuminiu, be kitų metalų; chemiškai pasyvinti; kurių: ne mažiau kaip 0,015 %, bet ne daugiau kaip 0,170 % masės sudaro anglis, ne mažiau kaip 0,015 %, bet ne daugiau kaip 0,100 % masės sudaro aliuminis, ne daugiau kaip 0,045 % masės sudaro niobis, ne daugiau kaip 0,010 % masės sudaro titanas ir ne daugiau kaip 0,010 % masės sudaro vanadis; pateikiami ritiniais, išilgai supjaustytais lakštais ir siauromis juostomis.
                     Į taikymo sritį nepatenka šie produktai:

                                 —

                                 iš nerūdijančiojo plieno, silicinio elektrotechninio plieno ir greitapjovio plieno,

                                 —

                                 po karštojo ar šaltojo valcavimo toliau neapdoroti produktai.

                     (9)

                     Nagrinėjamojo produkto KN kodai šiuo metu yra ex 7210 41 00, ex 7210 49 00, ex 7210 61 00, ex 7210 69 00, ex 7212 30 00, ex 7212 50 61, ex 7212 50 69, ex 7225 92 00, ex 7225 99 00, ex 7226 99 30 ir ex 7226 99 70 (TARIC kodai: 7210410020, 7210490020, 7210610020, 7210690020, 7212300020, 7212506120, 7212506920, 7225920020, 7225990022, 7225990092, 7226993010, 7226997094), jis yra Kinijos Liaudies Respublikos kilmės. Tai yra produktas, kuriam taikomos pradinės priemonės.

                     (10)

                     Tiriamasis produktas, kuriam nustatytų priemonių, kaip įtariama, vengiama, yra plokšti valcavimo produktai iš geležies arba iš legiruotojo plieno arba iš nelegiruotojo plieno; karštojo galvanizavimo būdu apvilkti ar padengti cinku ir (arba) aliuminiu ir (arba) magniu, legiruoti arba nelegiruoti siliciu; chemiškai pasyvinti; kurių paviršius papildomai apdorotas arba neapdorotas, pvz., įriebinant arba impregnuojant; kurių: ne daugiau kaip 0,5 % masės sudaro anglis, ne daugiau kaip 1,1 % masės sudaro aliuminis, ne daugiau kaip 0,12 % masės sudaro niobis, ne daugiau kaip 0,17 % masės sudaro titanas ir ne daugiau kaip 0,15 % masės sudaro vanadis; pateikiami ritiniais, išilgai supjaustytais lakštais ir siauromis juostomis.
                     Į taikymo sritį nepatenka šie produktai:

                                 —

                                 iš nerūdijančiojo plieno, silicinio elektrotechninio plieno ir greitapjovio plieno,

                                 —

                                 po karštojo ar šaltojo valcavimo toliau neapdoroti produktai,

                                 —

                                 (8) konstatuojamoje dalyje apibrėžtas nagrinėjamasis produktas.

                     (11)

                     Tiriamojo produkto KN kodai šiuo metu yra ex 7210 41 00, ex 7210 49 00, ex 7210 61 00, ex 7210 69 00, ex 7210 90 80, ex 7212 30 00, ex 7212 50 61, ex 7212 50 69, ex 7212 50 90, ex 7225 92 00, ex 7225 99 00, ex 7226 99 30, ex 7226 99 70 (TARIC kodai: 7210410030, 7210490030, 7210610030, 7210690030, 7210908092, 7212300030, 7212506130, 7212506930, 7212509014, 7212509092, 7225920030, 7225990023, 7225990041, 7225990093, 7226993030, 7226997013, 7226997093), jis yra Kinijos Liaudies Respublikos kilmės.

               1.4.   Tyrimas

                     (12)

                     Komisija apie tyrimo inicijavimą tinkamai pranešė KLR valdžios institucijoms, žinomiems susijusiems eksportuojantiems KLR gamintojams ir Sąjungos pramonės asociacijai.

                     (13)

                     Pagal inicijavimo reglamento 3 straipsnio 1 dalį KLR eksportuojantiems gamintojams skirti klausimynai buvo paskelbti Prekybos GD svetainėje (4).

                     (14)

                     Suinteresuotosioms šalims buvo suteikta galimybė per inicijavimo reglamente nustatytą terminą raštu pareikšti nuomonę ir prašyti būti išklausytoms. Visos šalys buvo informuotos, kad joms nebendradarbiaujant gali būti taikomas pagrindinio reglamento 18 straipsnis ir išvados daromos remiantis turimais faktais.

                     (15)

                     Apie save pranešė šešios KLR bendrovių grupės ir Sąjungos pramonės asociacija, atstovaujanti Sąjungos pramonei, kaip apibrėžta pradiniame tyrime.

                     (16)

                     Iš minėtų šešių grupių tik dvi pateikė išsamius klausimyno atsakymus ir paprašė atleisti nuo galimų išplėstųjų priemonių pagal pagrindinio reglamento 13 straipsnio 4 dalį:

                                 —

                                 „Beijing Shougang Cold Rolling Co., Ltd.“, „Shougang Jingtang United Iron & Steel Co., Ltd.“ ir jų susiję prekiautojai „China Shougang International Trade & Engineering Corp.“, „Shougang Holding Trade (Hong Kong) Limited“ ir „Shougang International (Austria) GmbH“ (toliau – „Shougang“ grupė);

                                 —

                                 „Bengang Steel Plates Co., Ltd.“, „BX Steel POSCO Cold Rolled Sheet Co. Ltd“ ir jų susiję prekiautojai „Benxi Iron & Steel Hong Kong Limited“, „Benxi Iron and Steel Group Europe GmbH“, „Benxi Iron & Steel (Group) International Economic and Trading Co., Ltd.“ ir „Benxi Iron Steel America Limited“ (toliau – BSP grupė).

                     (17)

                     Vadovaudamasi Pranešimu dėl COVID-19 protrūkio padarinių antidempingo ir antisubsidijų tyrimams (5), Komisija nusprendė nerengti tikrinamųjų vizitų bendrovių, kurios paprašė taikyti išimtį dėl COVID-19 protrūkio, patalpose. Vietoj to Komisija surengė vaizdo konferenciją su „Shougang“ grupe, kad patikrintų šios grupės pateiktus klausimyno atsakymus.

                     (18)

                     Dėl tų pačių priežasčių kitas eksportuotojas, užuot dalyvavęs klausyme, kurio prašė, pateikė rašytinį pareiškimą.

               1.5.   Ataskaitinis laikotarpis ir tiriamasis laikotarpis

                     (19)

                     Tiriamasis laikotarpis apėmė 2013 m. sausio 1 d. – 2019 m. rugsėjo 30 d. laikotarpį (toliau – TL). Buvo surinkti TL duomenys siekiant ištirti, inter alia, tariamus prekybos pobūdžio pokyčius. Surinkti išsamesni 2018 m. spalio 1 d. – 2019 m. rugsėjo 30 d. (ataskaitinio laikotarpio, toliau – AL) duomenys, siekiant išnagrinėti, ar tikrai sumažėjo galiojančių priemonių taisomasis poveikis ir ar vykdytas dempingas.

               2.   TYRIMO REZULTATAI

         2.1.   Bendrosios aplinkybės

                     (20)

                     Remdamasi pagrindinio reglamento 13 straipsnio 1 dalimi Komisija išnagrinėjo, ar pasikeitė nagrinėjamojo produkto ir šiek tiek pakeisto KLR kilmės produkto prekybos pobūdis, ar tas pokytis sietinas su praktika, procesu ar veikla, kurių negalima paaiškinti jokia kita pakankamai pagrįsta priežastimi ar pateisinančiomis ekonominėmis aplinkybėmis, išskyrus siekį išvengti muito nustatymo, ar esama įrodymų, kad daroma žala arba kad tiriamajam produktui nustatyto muito taisomasis poveikis mažinamas kainų ir (arba) kiekio požiūriu, ir ar esama dempingo įrodymų pagal pagrindinio reglamento 2 straipsnio nuostatas.

               2.2.   Bendradarbiavimo mastas

                     (21)

                     Pranešime apie inicijavimą Kinijos eksportuojantys gamintojai buvo raginami bendradarbiauti ir atsakyti į klausimyno klausimus, kad įrodytų, jog eksportuodami jie nevengia priemonių.

                     (22)

                     Pradiniame antidempingo tyrime dalyvavo 19 grupių arba bendrovių, tačiau tik dvi bendrovių grupės paprašė atleisti nuo priemonių ir pateikė šiame tyrime prašomą informaciją. Šių dviejų grupių importas sudarė 14 % viso importo iš Kinijos, kurį eksportuojantys gamintojai deklaravo per pradinį antidempingo tyrimą, tačiau mažiau nei 1 % viso tiriamojo produkto importo per AL. Taigi bendradarbiavimo lygis buvo žemas.

                     (23)

                     Remiantis klausimyno atsakymais, BSP grupės pateikta informacija laikyta neišsamia ir nepatikima. Todėl Komisija informavo BSP apie savo ketinimą neatsižvelgti į pateiktą informaciją ir išvadas dėl šios grupės daryti remdamasi turimais faktais pagal pagrindinio reglamento 18 straipsnį.

                     (24)

                     BSP grupė pateikė pastabas dėl Komisijos ketinimo remtis apie grupę turimais faktais. Ji nesutiko su Komisijos išvada, kad grupė nepateikė būtinos informacijos, ir teigė, kad ji visapusiškai bendradarbiavo su Komisija laiku išsiųsdama visus klausimyno atsakymus ir atsakymus į raštus dėl informacijos neišsamumo.

                     (25)

                     BSP grupė teigė, kad rėmimasis turimais faktais yra nepagrįstas, nes, pirma, Komisija turėjo iš anksto paprašyti paaiškinti neatitiktį, susijusią su per pradinį tyrimą eksportuotais kiekiais. Antra, grupė teigė, kad būtų neįmanoma sudaryti produkto kontrolės numerių (toliau – PKN) lentelės, o bendrovių naudojami produktų kodai negalėtų tiksliai atitikti Komisijos priskirtų PKN. Galiausiai BSP grupė teigė, kad ji negalėjo pateikti Komisijos prašomos tikslios cheminės sudėties, nes to nebuvo reikalaujama pagal pramonės standartus, todėl ji buvo matuojama ir registruojama tik konkretaus kliento prašymu.

                     (26)

                     Kadangi BSP grupė nepateikė jokių įrodymų, kuriais būtų pakeistos Komisijos išvados, Komisija patvirtino ketinanti neatsižvelgti į BSP grupės klausimyno atsakymus ir išvadas dėl grupės daryti remdamasi turimais faktais pagal pagrindinio reglamento 18 straipsnį.

                     (27)

                     Apskaičiuota, kad nebendradarbiaujančių eksportuotojų eksportas per tą laikotarpį sudarė apie 99 % viso Kinijos tiriamojo produkto eksporto į Sąjungą. Todėl vertindama šį eksportą Komisija rėmėsi turimais faktais pagal pagrindinio reglamento 18 straipsnį.

                     (28)

                     „Shougang“ grupė bendradarbiavo ir, kaip nurodyta 4 skirsnyje, buvo atleista nuo išplėstųjų antidempingo muitų.

               2.3.   Prekybos pobūdžio pasikeitimas

                     (29)

                     Siekdama nustatyti, ar pasikeitė prekybos pobūdis, Komisija analizavo nagrinėjamojo produkto importo apimtį ir tiriamojo produkto importo apimtį tiriamuoju laikotarpiu.

                     (30)

                     Nagrinėjamojo produkto ir tiriamojo produkto KN kodai yra tie patys ir šie kodai taip pat apima kitus produktus (t. y. automobilių plieno markės produktus). Konkretūs TARIC kodai, pagal kuriuos galima nustatyti faktinį abiejų produktų importo lygį, buvo priskirti tik inicijavus atitinkamus tyrimus, t. y. 2016 m. gruodžio mėn. dėl nagrinėjamojo produkto (kuriam taikomos antidempingo priemonės) ir 2019 m. lapkričio mėn. dėl tiriamojo produkto. Todėl Komisija turėjo apskaičiuoti atitinkamą importą.

                     (31)

                     2013–2016 m. laikotarpiu Komisija, remdamasi per pradinį antidempingo tyrimą pateiktais įrodymais, nustatė į antidempingo priemonių taikymo sritį nepatenkančių produktų (tai daugiausia automobilių plieno markės produktai), kurių KN kodai yra tie patys kaip ir nagrinėjamojo produkto, importo apimtį, t. y. kad apie 15 % pagal KN kodus importuotų produktų sudarė kiti nei nagrinėjamasis produktas produktai (6).

                     (32)

                     Vėlesniu laikotarpiu bendras importas buvo nustatytas remiantis visais KN kodais, nagrinėjamojo produkto importas – remiantis konkrečiais TARIC kodais, automobilių plieno markės produktų importas – remiantis Sąjungos pramonės pateiktais skaičiavimais, o tiriamojo produkto importas apskaičiuotas pagal skirtumą.

                     (33)

                     Toliau pateiktoje lentelėje apibendrinami surinkti duomenys.

                        1 lentelė. Nagrinėjamojo produkto ir tiriamojo produkto importo iš KLR į ES apimtis (tonomis)

                                    2013

                                    2014

                                    2015

                                    2016

                                    2017

                                    2018

                                    AL

                                 Nagrinėjamasis produktas

                                 755 238 (1)
                                     (7)

                                 907 319 (1)
                                     (7)

                                 1 176 071 (1)
                                     (7)

                                 1 981 490 (1)
                                     (7)

                                 820 017 (2)
                                     (8)

                                 754(2)
                                     (8)

                                 204(2)
                                     (8)

                                 Tiriamasis produktas

                                 30 000 –35 000 (3)
                                     (9)

                                 40 000 –45 000 (3)
                                     (9)

                                 5 000 –10 000 (3)
                                     (9)

                                 15 000 –20 000 (3)
                                     (9)

                                 977 932 (5)
                                     (11)

                                 913 226 (5)
                                     (11)

                                 988 937 (5)
                                     (11)

                                 Kiti produktai (automobilių plieno markės produktai)

                                 100 000 –105 000 (3)
                                     (9)

                                 115 000 –120 000 (3)
                                     (9)

                                 200 000 –205 000 (3)
                                     (9)

                                 330 000 –335 000 (3)
                                     (9)

                                 350 000 (6)
                                     (12)

                                 450 000 (6)
                                     (12)

                                 550 000 (6)
                                     (12)

                                 Iš viso (4)
                                     (10)

                                 888 515

                                 1 067 434

                                 1 383 613

                                 2 331 165

                                 2 147 949

                                 1 363 980

                                 1 539 142

                                 Šaltinis: Komisijos įgyvendinimo reglamentas (ES) 2018/186, Eurostatas ir pramonės įverčiai.

                     (34)

                     Bendra nagrinėjamojo produkto importo iš KLR apimtis sumažėjo nuo 1 857 490 tonų pradinio antidempingo tyrimo tiriamuoju laikotarpiu (2015 m. spalio mėn. – 2016 m. rugsėjo mėn.) iki 204 tonų ataskaitiniu laikotarpiu. Sumažėjimas buvo ypač ryškus nuo 2017 m. birželio mėn., kai Komisija nustatė reikalavimą registruoti importuojamą nagrinėjamąjį produktą (13).

                     (35)

                     Kartu tiriamojo produkto importas pradėjo augti tik nuo 2017 m. Iki pradinio tyrimo jis buvo nereikšmingas, o laikotarpiu nuo 2017 m. iki AL svyravo nuo 978 000 iki 988 937 tonų.

                     (36)

                     Tai, kad, nustačius antidempingo priemones, tarsi išnyko nagrinėjamojo produkto importas ir tuo pačiu metu išaugo tiriamojo produkto importas, galima laikyti žymiu prekybos pobūdžio pasikeitimu, kaip reikalaujama pagal pagrindinio reglamento 13 straipsnio 1 dalį.

               2.4.   Priemonių vengimo praktika

                     (37)

                     Pagrindinio reglamento 13 straipsnio 1 dalyje reikalaujama, kad prekybos pobūdžio pasikeitimas būtų susijęs su praktika, procesu ar veikla, kurių negalima paaiškinti jokia kita pakankamai pagrįsta priežastimi ar pateisinančiomis ekonominėmis aplinkybėmis, išskyrus muito nustatymą. Praktika, procesas ar veikla apima, inter alia, nežymų nagrinėjamojo produkto pakeitimą siekiant, kad jam būtų priskirti muitinės kodai, kuriems priemonės paprastai netaikomos, jei, pakeitus produktą, nepakeičiamos jo esminės savybės.

                     (38)

                     Nagrinėjamasis produktas ir tiriamasis produktas turi tas pačias esmines savybes. Tiriamasis produktas gaunamas šiek tiek pakeitus nagrinėjamąjį produktą, pavyzdžiui, šiek tiek pakeičiant produkto arba jo dangos cheminę sudėtį. Nagrinėjamojo produkto gamintojai gali lengvai atlikti šiuos pakeitimus ir nagrinėjamąjį produktą bei tiriamąjį produktą gaminti naudodami tas pačias gamybos linijas. Gauti produktai gali būti naudojami tiems patiems tikslams, t. y. statybos pramonėje arba buitinei technikai gaminti. Vertinant gamintojų ir naudotojų požiūriu, nagrinėjamasis produktas ir tiriamasis produktas turėtų būti laikomi tuo pačiu produktu.

                     (39)

                     Tik dvi Kinijos eksportuojančių gamintojų grupės atsiuntė prašymą netaikyti priemonių, kad įrodytų, jog jos yra tikrieji tiriamojo produkto gamintojai, nepadidinę šio produkto pardavimo Sąjungoje po to, kai buvo nustatytos pradinės priemonės. Per AL šių dviejų gamintojų importas sudarė tik nedidelę tiriamojo produkto importo dalį (mažiau nei 1 %). Kita vertus, atliekant pradinį antidempingo tyrimą bendradarbiavo 19 Kinijos eksportuotojų grupių. Šis žemas bendradarbiavimo lygis parodė, kad daugelis Kinijos tiriamojo produkto eksportuotojų nenorėjo pateikti įrodymų, kad, įvedus antidempingo priemones, jie neatliko nedidelių nagrinėjamojo produkto pakeitimų. Todėl Komisija turėjo kaip turimais faktais naudotis kitais informacijos šaltiniais, kad gautų priemonių vengimo įrodymų.

                     (40)

                     Sąjungos pramonė pateikė pavyzdžių, kaip Kinijos eksportuotojai šiek tiek pakeitė nagrinėjamąjį produktą, kad jis būtų priskiriamas konkretiems muitų kodams, kuriuos turinčiam produktui priemonės netaikomos. Ši informacija patvirtino, kad vykdyti įvairūs priemonių vengimo veiksmai.

                     (41)

                     Sąjungos pramonės asociacija pateikė importuoto mėginio tyrimo sertifikatą, kuriame nurodyta, kad į dangą įdėta magnio. Dėl šio nedidelio pakeitimo pasikeitė produkto TARIC kodas (tapo kitas nei nagrinėjamojo produkto), todėl jam nebetaikytos pradinės priemonės.

                     (42)

                     Be to, Sąjungos pramonės asociacija pateikė Kinijos eksportuotojo reklaminę medžiagą, kurioje skatinamas korozijai atsparaus plieno, padengto danga, kurioje yra pridėtojo magnio, pardavimas ir konkrečiai nurodoma, kad šiam produktui netaikomos antidempingo priemonės.

                     (43)

                     Sąjungos pramonės asociacija taip pat pateikė informacijos, iš kurios matyti, kad kai kurie importuotojai ėmėsi veiksmų, kad jų importuojami produktai nebepatektų į galiojančių priemonių taikymo sritį, pavyzdžiui, importavo produktą, padengtą plonu alyvos sluoksniu, arba produktą, alyva padengtą tik po kelis metrus iš abiejų galų, įskaitant ritinio akį, likusią ritinio dalį paliekant pasyvintą, todėl jam buvo taikytinos pradinės priemonės.

                     (44)

                     Remdamasi visais pirmiau išdėstytais įrodymais, kurie nebendradarbiaujančių eksportuojančių gamintojų atveju yra turimi faktai, Komisija nustatė, kad priemonių vengta, kaip apibrėžta pagrindinio reglamento 13 straipsnio 1 dalyje, visos šalies mastu dėl viso tiriamojo produkto importo iš KLR. Priemonių vengiama nagrinėjamąjį produktą šiek tiek pakeičiant taip, kad jam būtų priskiriami muitų kodai, kuriuos turinčiam produktui priemonės paprastai netaikomos.

                     (45)

                     Be to, vengimo praktiką Kinijoje dėl nagrinėjamajam produktui nustatytų antidempingo priemonių nustatė ir kiti jurisdikciją turintys subjektai.

                     (46)

                     2016 m. Australija baigė priemonių vengimo tyrimą, per kurį nustatė, kad eksportuotas nelegiruotasis galvanizuotas plienas buvo šiek tiek pakeistas nežymiai pakeitus gamybos procesą, t. y. pridedant legiravimo elementų (14).

                     (47)

                     2020 m. vasario mėn. Jungtinės Amerikos Valstijos taip pat padarė išvadą, kad vengiama tam tikram korozijai atspariam plienui taikomų priemonių, kai produktas buvo siunčiamas iš Kinijos į kelias trečiąsias šalis (Kosta Riką, Malaiziją ir Jungtinius Arabų Emyratus) ir jose nežymiai perdirbamas (15).

                     (48)

                     Taigi matyti, kad Kinijos eksportuotojai vykdė vengimo veiksmus, susijusius ne tik su eksportu į Sąjungą, bet ir į kitas eksporto rinkas.

               2.5.   Muito taisomojo poveikio mažinimas

                     (49)

                     Kaip matyti iš 1 lentelės, Kinijos eksportuotojų tiriamojo produkto importas į Sąjungą nuo 2016 m. iki AL labai padidėjo. AL tiriamasis produktas sudarė 53 % žalingo importo per pradinį antidempingo tyrimo tiriamąjį laikotarpį.

                     (50)

                     Kalbant apie apimtį, per AL Sąjungos pramonės pardavimo Sąjungoje apimtis buvo 4 000 000–5 000 000 tonų, o bendras nagrinėjamojo produkto ir tiriamojo produkto importas sudarė 2 441 000 tonų, taigi bendras Sąjungos suvartojimas buvo 6 441 000–7 441 000 tonų. Taigi apskaičiuota, kad Kinijos importo rinkos dalis sudarė daugiau nei 13 %.

                     (51)

                     Kiek tai susiję su kainomis, Komisija šiek tiek pakeisto produkto eksporto kainą palygino su Sąjungos pramonės pardavimo kaina per AL.

                     (52)

                     Kadangi nuo pradinio tyrimo kainos ir sąnaudos pasikeitė, nagrinėjamojo produkto tikslinė kaina pradiniame tyrime nebeatspindėjo kainos per AL. Todėl Komisija šiek tiek pakeisto produkto eksporto kainą palygino su Sąjungos pramonės kaina per AL, kurią nurodė Sąjungos pramonė.

                     (53)

                     Eurostato nurodoma Kinijos importo kaina yra šiek tiek pakeisto nagrinėjamojo produkto ir brangesnių automobilių plieno markių derinys. Atsižvelgdama į žemą Kinijos eksportuotojų bendradarbiavimo lygį ir į tai, kad nėra jokios kitos patikimos informacijos, Komisija rėmėsi Sąjungos pramonės pateiktu vertinimu, kad automobilių plieno markių kaina yra 20 % didesnė už nagrinėjamojo produkto kainą, kuri taip pat taikytina panašių produktų importui iš Kinijos.

                     (54)

                     Taikant nagrinėjamojo produkto ir tiriamojo produkto kainų skirtumą Eurostato pateiktai tiriamojo produkto importo vertei, dėl tiriamojo produkto importo iš Kinijos kainų per AL Sąjungos kaina buvo priverstinai sumažinta maždaug 4 %. Sąjungos pramonė taip pat pateikė duomenų, iš kurių matyti, kad ji tebėra nuostolinga.

                     (55)

                     Atsižvelgiant į didelę tiriamojo produkto importo apimtį, kuri, nustačius pradines priemones, iš esmės pakeitė nagrinėjamojo produkto importą, ir mažas to importo kainas, padaryta išvada, kad taisomasis muito poveikis sumažėjo ir kiekio, ir kainos požiūriu.

               2.6.   Dempingo įrodymas atsižvelgiant į anksčiau nustatytą panašaus produkto normaliąją vertę

                     (56)

                     Pagal pagrindinio reglamento 13 straipsnio 1 dalį Komisija nagrinėjo, ar tiriamojo produkto eksporto kainos buvo dempingo kainos.

                     (57)

                     Atsižvelgdama į žemą eksportuojančių gamintojų bendradarbiavimo lygį, Komisija, apskaičiuodama eksporto kainą, rėmėsi Eurostato duomenimis, pakoreguotais atsižvelgiant į Sąjungos pramonės skaičiavimus, kaip paaiškinta (53) konstatuojamojoje dalyje.

                     (58)

                     Eurostato pateikta vidutinė importo iš Kinijos kaina, pakoreguota atsižvelgiant į ex-works vertę, remiantis vienintelio bendradarbiaujančio eksportuotojo duomenimis apie leistinus kiekius, buvo palyginta su vidutine svertine normaliąja verte, nustatyta per pradinį tyrimą.

                     (59)

                     Palyginus normaliąją vertę ir eksporto kainą nustatyta, kad ataskaitiniu laikotarpiu nebendradarbiaujančių eksportuojančių gamintojų dempingo lygis buvo maždaug 14 %.

               2.7.   Išvada

                     (60)

                     Remdamasi pirmiau išdėstytais nustatytais faktais Komisija padarė išvadą, kad importuojamam nagrinėjamajam produktui, kaip apibrėžta per pradinį tyrimą, nustatyto galutinio antidempingo muito vengiama importuojant KLR kilmės šiek tiek pakeistą nagrinėjamąjį produktą.

                     (61)

                     Atlikus tyrimą nustatyta, kad pasikeitė KLR ir Sąjungos prekybos pobūdis ir kad tas pasikeitimas yra susijęs su praktika, procesu ar veikla, kurių negalima paaiškinti jokiomis kitomis pakankamai pagrįstomis priežastimis ar pateisinančiomis ekonominėmis aplinkybėmis, išskyrus muito nustatymą.

                     (62)

                     Komisija nustatė, kad taisomasis muito poveikis mažinamas panašaus produkto kainos ir (arba) kiekio požiūriu. Be to, nustatyta dempingo įrodymų, siejamų su anksčiau nustatytomis panašaus produkto normaliosiomis vertėmis.

               3.   PRIEMONĖS

                     (63)

                     Remiantis pirmiau išdėstytais nustatytais faktais padaryta išvada, kad tam tikrų rūšių importuojamam KLR kilmės korozijai atspariam plienui nustatyto galutinio antidempingo muito vengiama importuojant KLR kilmės tiriamąjį produktą.

                     (64)

                     Todėl, remiantis pagrindinio reglamento 13 straipsnio 1 dalimi, tam tikrų rūšių importuojamam KLR kilmės korozijai atspariam plienui galiojančių antidempingo priemonių taikymas turėtų būti išplėstas importuojamam KLR kilmės tiriamajam produktui.

                     (65)

                     Pagal pagrindinio reglamento 13 straipsnio 3 dalį ir 14 straipsnio 5 dalį, kuriose nustatyta, kad bet kurios išplėstosios priemonės turėtų būti taikomos importuojamiems produktams, kurie į Sąjungą įvežami laikantis inicijavimo reglamentu nustatyto reikalavimo registruoti importą, už šį importuojamą KLR kilmės tiriamąjį produktą turėtų būti renkamas antidempingo muitas.

               4.   PRAŠYMAI ATLEISTI NUO PRIEMONIŲ

                     (66)

                     Dvi eksportuojančių KLR gamintojų grupės paprašė būti atleistos nuo galimų išplėstųjų priemonių ir pagal pagrindinio reglamento 13 straipsnio 4 dalį pateikė prašymą netaikyti priemonių.

                     (67)

                     Kaip nurodyta (26) konstatuojamojoje dalyje, viena Kinijos eksportuojančių gamintojų grupė prašyme netaikyti priemonių nepateikė reikiamos informacijos, todėl Komisija neatsižvelgė į šios bendrovių grupės pateiktą informaciją.

                     (68)

                     Tik viena bendradarbiaujanti eksportuojančių gamintojų grupė ir su ja susiję prekiautojai pateikė informacijos, kad jau pardavė nedidelį tiriamojo produkto kiekį prieš nustatant pradines priemones ir nuo to laiko prekybos pobūdis nesikeitė. Todėl nustatyta, kad ši grupė nevykdė priemonių vengimo veiksmų, ir Komisija padarė išvadą, kad šios grupės atleidimas nuo priemonių yra pagrįstas.

                     (69)

                     Kaip nurodyta (17) konstatuojamojoje dalyje, Komisija nusprendė nerengti tikrinamųjų vizitų bendrovių grupių, paprašiusių netaikyti priemonių, patalpose.

                     (70)

                     Pagal Pranešimą dėl COVID-19 protrūkio padarinių antidempingo ir antisubsidijų tyrimams Komisija gali inicijuoti ex officio peržiūrą pagal pagrindinio reglamento 11 straipsnio 3 dalį, kai tik teritorijos, kuriose įsikūrę nuo priemonių atleisti eksportuojantys gamintojai, nebelaikomos nesaugiomis keliauti.

               5.   FAKTŲ ATSKLEIDIMAS

                     (71)

                     Visoms suinteresuotosioms šalims pranešta apie esminius faktus ir aplinkybes, kuriais remiantis padarytos pirmiau pateiktos išvados, ir jos paragintos teikti pastabas. Tik „Eurofer“, pirminio tyrimo skundo pateikėjas, pateikė pastabų dėl galutinio faktų atskleidimo, parėmė Komisijos padarytas išvadas ir kartu paragino Komisiją stebėti vienintelio eksportuojančio gamintojo, kuris buvo atleistas nuo priemonių, eksporto raidą.

                     (72)

                     Šiame reglamente nustatytos priemonės atitinka pagal pagrindinio reglamento 15 straipsnio 1 dalį įsteigto komiteto nuomonę,

               PRIĖMĖ ŠĮ REGLAMENTĄ:

            1 straipsnis

               1.   Galutinio antidempingo muito, Įgyvendinimo reglamentu (ES) 2018/186 nustatyto importuojamiems Kinijos Liaudies Respublikos kilmės plokštiems valcavimo produktams iš geležies arba iš legiruotojo plieno arba iš nelegiruotojo plieno; redukuotiems aliuminiu; karštojo galvanizavimo būdu apvilktiems ar padengtiems cinku ir (arba) aliuminiu, be kitų metalų; chemiškai pasyvintiems; kurių: ne mažiau kaip 0,015 %, bet ne daugiau kaip 0,170 % masės sudaro anglis, ne mažiau kaip 0,015 %, bet ne daugiau kaip 0,100 % masės sudaro aliuminis, ne daugiau kaip 0,045 % masės sudaro niobis, ne daugiau kaip 0,010 % masės sudaro titanas ir ne daugiau kaip 0,010 % masės sudaro vanadis; pateikiamiems ritiniais, išilgai supjaustytais lakštais ir siauromis juostomis,
               išskyrus šiuos produktus:

                           —

                           iš nerūdijančiojo plieno, silicinio elektrotechninio plieno ir greitapjovio plieno,

                           —

                           po karštojo ar šaltojo valcavimo toliau neapdorotus,

                     kurių KN kodai šiuo metu yra ex 7210 41 00, ex 7210 49 00, ex 7210 61 00, ex 7210 69 00, ex 7212 30 00, ex 7212 50 61, ex 7212 50 69, ex 7225 92 00, ex 7225 99 00, ex 7226 99 30 ir ex 7226 99 70 (TARIC kodai: 7210410020, 7210490020, 7210610020, 7210690020, 7212300020, 7212506120, 7212506920, 7225920020, 7225990022, 7225990092, 7226993010, 7226997094) (tai yra nagrinėjamasis produktas, kuriam taikomos pradinės priemonės),
               taikymas išplečiamas importuojamiems Kinijos Liaudies Respublikos kilmės
               plokštiems valcavimo produktams iš geležies arba iš legiruotojo plieno arba iš nelegiruotojo plieno; karštojo galvanizavimo būdu apvilktiems ar padengtiems cinku ir (arba) aliuminiu ir (arba) magniu, legiruotiems arba nelegiruotiems siliciu; chemiškai pasyvintiems; kurių paviršius papildomai apdorotas arba neapdorotas, pvz., įriebinant arba impregnuojant; kurių: ne daugiau kaip 0,5 % masės sudaro anglis, ne daugiau kaip 1,1 % masės sudaro aliuminis, ne daugiau kaip 0,12 % masės sudaro niobis, ne daugiau kaip 0,17 % masės sudaro titanas ir ne daugiau kaip 0,15 % masės sudaro vanadis; pateikiamiems ritiniais, išilgai supjaustytais lakštais ir siauromis juostomis,
               išskyrus šiuos produktus:

                           —

                           iš nerūdijančiojo plieno, silicinio elektrotechninio plieno ir greitapjovio plieno,

                           —

                           po karštojo ar šaltojo valcavimo toliau neapdorotus produktus,

                           —

                           nagrinėjamąjį produktą, kaip apibrėžta šio straipsnio pradžioje,

                     kurių KN kodai šiuo metu yra ex 7210 41 00, ex 7210 49 00, ex 7210 61 00, ex 7210 69 00, ex 7210 90 80, ex 7212 30 00, ex 7212 50 61, ex 7212 50 69, ex 7212 50 90, ex 7225 92 00, ex 7225 99 00, ex 7226 99 30, ex 7226 99 70 (TARIC kodai: 7210410030, 7210490030, 7210610030, 7210690030, 7210908092, 7212300030, 7212506130, 7212506930, 7212509014, 7212509092, 7225920030, 7225990023, 7225990041, 7225990093, 7226993030, 7226997013, 7226997093).

               2.   Išplėstasis muitas netaikomas šio straipsnio 1 dalyje nurodytiems importuojamiems produktams, kuriuos pagamino šios bendrovės:

                           Bendrovės pavadinimas

                           Papildomas TARIC kodas

                           Beijing Shougang Cold Rolling Co., Ltd

                           C229

                           Shougang Jingtang United Iron and Steel Co., Ltd

                           C164

               3.   Šio straipsnio 2 dalyje nurodytos konkrečios bendrovės nuo priemonių atleidžiamos tik tuo atveju, jei valstybių narių muitinėms pateikiama gamintojo išrašyta galiojanti komercinė sąskaita faktūra, kurioje pateikiama deklaracija su nurodyta data ir pasirašyta tą sąskaitą faktūrą išdavusio subjekto atstovo, kurio nurodomas vardas, pavardė ir pareigos. Deklaracija surašoma taip: „Aš, toliau pasirašęs (-iusi), patvirtinu, kad (kiekis) šioje sąskaitoje faktūroje nurodyto tam tikrų rūšių korozijai atsparaus plieno, parduodamo eksportuoti į Europos Sąjungą, (nagrinėjamoji šalis) pagamino (bendrovės pavadinimas ir adresas) (papildomas TARIC kodas). Patvirtinu, kad šioje sąskaitoje faktūroje pateikta informacija yra išsami ir teisinga.“ Jeigu tokia sąskaita faktūra nepateikiama, taikomas šio straipsnio 1 dalyje nustatytas antidempingo muitas.

               4.   Muitas, kurio taikymas išplėstas šio straipsnio 1 dalimi, renkamas už į Sąjungą importuojamą tam tikrų rūšių korozijai atsparų plieną, registruojamą pagal Įgyvendinimo reglamento (ES) 2019/1948 2 straipsnį ir Reglamento (ES) 2016/1036 13 straipsnio 3 dalį bei 14 straipsnio 5 dalį.

               5.   Jeigu nenurodyta kitaip, taikomos galiojančios muitus reglamentuojančios nuostatos.

            2 straipsnis

               1.   Prašymai atleisti nuo muito, kurio taikymas išplėstas 1 straipsniu, pateikiami raštu viena iš Europos Sąjungos oficialiųjų kalbų ir turi būti pasirašyti atleisti nuo priemonių prašančio subjekto įgalioto asmens. Prašymas turi būti siunčiamas šiuo adresu:

                           European Commission

                           Directorate-General for Trade

                           Office: CHAR 04/039

                           1049 Bruxelles/Brussel

                           BELGIQUE/BELGIË

               2.   Vadovaudamasi Reglamento (ES) 2016/1036 13 straipsnio 4 dalimi Komisija gali priimti sprendimą, kuriuo leidžiama iš bendrovių, nevengiančių Įgyvendinimo reglamentu (ES) 2018/186 nustatytų antidempingo priemonių, importuojamiems produktams netaikyti muito, kurio taikymas išplėstas šio reglamento 1 straipsniu.

            3 straipsnis
            Muitinėms nurodoma nutraukti importuojamų produktų registraciją, nustatytą pagal Reglamento (ES) 2019/1948 2 straipsnį.

            4 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. rugpjūčio 4 d.

                  Komisijos vardu

                  Pirmininkė

               Ursula VON DER LEYEN

            (1)  OL L 176, 2016 6 30, p. 21.

            (2)  2018 m. vasario 7 d. Komisijos įgyvendinimo reglamentas (ES) 2018/186, kuriuo tam tikrų rūšių importuojamam Kinijos Liaudies Respublikos kilmės korozijai atspariam plienui nustatomas galutinis antidempingo muitas ir jam nustatyto laikinojo muito galutinis surinkimas (OL L 34, 2018 2 8, p. 16).

            (3)  2019 m. lapkričio 25 d. Komisijos įgyvendinimo Reglamentas (ES) 2019/1948, kuriuo inicijuojamas tyrimas dėl galimo antidempingo priemonių, nustatytų Komisijos įgyvendinimo reglamentu (ES) 2018/186 tam tikrų rūšių importuojamam Kinijos Liaudies Respublikos kilmės korozijai atspariam plienui, vengimo ir įpareigojama tokius importuojamus produktus registruoti (OL L 304, 2019 11 26, p. 10).

            (4)  https://trade.ec.europa.eu/tdi/case_details.cfm?id=2409

            (5)  OL C 86, 2020 3 16, p. 6.

            (6)  OL L 34, 2018 2 8, 64–66 konstatuojamosios dalys.

            (7)  85 % taikytinų KN kodų, kaip apibrėžta pradiniame tyrime atitinkamam laikotarpiui. 2016 m. taikyta ta pati prielaida.

            (8)  TARIC kodai.

            (9)  Remiantis pradinio tyrimo išvadomis dėl 2013–2016 m. laikotarpio, kitų nei nagrinėjamasis produktas produktų, įskaitant tiriamąjį produktą ir automobilių plieno markės produktus, importas iki pradinių priemonių nustatymo sudarė apie 15 % viso importo KN kodų lygmeniu. Bendradarbiaujantis eksportuojantis gamintojas tam tikrų rūšių produktus, kuriems taikoma tiriamojo produkto apibrėžtis, pardavė dar prieš nustatant pradines priemones 2013–2016 m.

            (10)  Visas importas pagal KN kodus, įskaitant nagrinėjamąjį produktą, tiriamąjį produktą ir kitus produktus.

            (11)  Gauta iš viso importo atėmus nagrinėjamojo produkto ir kitų produktų importą.

            (12)  Pramonės vertinimas, pagrįstas laikotarpio po pradinio tyrimo rinkos tyrimais.

            (13)  2017 m. liepos 7 d. Komisijos įgyvendinimo reglamentas (ES) 2017/1238, kuriuo nustatomas reikalavimas registruoti importuojamus tam tikrus Kinijos Liaudies Respublikos kilmės korozijai atsparius plienus (OL L 177, 2017 7 8, p. 39).

            (14)  https://www.industry.gov.au/sites/default/files/adc/public-record/040_-_final_report_-_rep_290_and_298_0.pdf

            (15)  https://www.trade.gov/press-release/us-department-commerce-announces-preliminary-rulings-self-initiated-circumvention